CELEX: 32022D0667
Language: bg
Date: 2022-04-21 00:00:00
Title: Решение (ОВППС) 2022/667 на Съвета от 21 април 2022 година относно мярка за помощ под формата на обща програма за подкрепа на Африканския съюз по линия на Европейския механизъм за подкрепа на мира за периода 2022—2024 г.

22.4.2022   
               
               
                  BG
               
               
                  Официален вестник на Европейския съюз
               
               
                  L 121/38
               
            
         РЕШЕНИЕ (ОВППС) 2022/667 НА СЪВЕТА
         от 21 април 2022 година
         относно мярка за помощ под формата на обща програма за подкрепа на Африканския съюз по линия на Европейския механизъм за подкрепа на мира за периода 2022—2024 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 41, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     В съответствие с Решение (ОВППС) 2021/509 на Съвета (1) беше създаден Европейски механизъм за подкрепа на мира (ЕМПМ) за финансиране от държавите членки на действия на Съюза в рамките на общата външна политика и политика на сигурност с цел опазване на мира, предотвратяване на конфликти и укрепване на международната сигурност в съответствие с член 21, параграф 2, буква в) от Договора. По-специално, съгласно член 1, параграф 2, втора алинея, подточка ii) от Решение (ОВППС) 2021/509 ЕМПМ може да финансира мерки за помощ в подкрепа на военните аспекти на мироопазващи операции, ръководени от регионални или международни организации.
                  
               
                     (2)
                  
                  
                     Мерките за помощ по ЕМПМ може да приемат формата на специфична мярка или на обща програма за подкрепа с конкретен географски или тематичен акцент.
                  
               
                     (3)
                  
                  
                     Съветът отчита трайното стратегическо значение на партньорството Африка - ЕС за мир и сигурност в рамките на Съвместната стратегия Африка – ЕС, по-специално рамката за сътрудничество, установена по линия на Механизма за подкрепа на мира в Африка, и водещата роля на Африканския съюз (АС) за опазването на мира и сигурността на африканския континент, както е посочено в член 16 от Протокола от учредяването на Съвета за мир и сигурност на АС. Съветът остава ангажиран с изграждането на способностите на АС в тази област, предоставянето на помощ за ръководени от африкански държави операции за подкрепа на мира и укрепването на Африканската архитектура за мир и сигурност с оглед на пълното ѝ привеждане в действие в съответствие с Меморандума за разбирателство между Африканския съюз и Европейския съюз относно мира, сигурността и управлението от 23 май 2018 г., както и поддържането на утвърдени механизми за сътрудничество, по-специално интегриран подход, основан на партньорство, консултации и засилена стратегическа координация.
                  
               
                     (4)
                  
                  
                     Беше осигурен плавен преход на подкрепата от Съюза от Механизма за подкрепа на мира в Африка към ЕМПМ чрез приемането на мярка за помощ под формата на обща програма за подкрепа на АС, обхващаща втората половина на 2021 г. (2). Общата програма, обхващаща втората половина на 2021 г., трябва да бъде последвана от многогодишна обща програма за подкрепа на АС за периода 2022—2024 г., което ще даде възможност за трайно осигуряване на надеждно и предвидимо финансиране за ръководени от африканските държави мироопазващи операции, възложени или разрешени от Съвета за мир и сигурност на АС, като същевременно се гарантира необходимата гъвкавост за ефективно и ефикасно реагиране на развитието на конфликти на африканския континент. Очаква се, че действията по тази мярка за помощ могат да бъдат изпълнявани от субекти, които имат опит в изпълнението на действия по линия на Механизма за подкрепа на мира в Африка и на мярката за помощ под формата на обща програма за подкрепа на АС по линия на ЕМПМ, обхващаща втората половина на 2021 г.
                  
               
                     (5)
                  
                  
                     С писмо от 1 юли 2021 г., адресирано до върховния представител на Съюза по въпросите на външните работи и политиката на сигурност, АС поиска от Съюза да продължи да оказва подкрепа, считано от 1 юли 2021 г., за ръководени от африканските държави мироопазващи операции, възложени или разрешени от Съвета за мир и сигурност на АС.
                  
               
                     (6)
                  
                  
                     Мерките за помощ ще се изпълняват, като се отчитат принципите и изискванията, предвидени в Решение (ОВППС) 2021/509, и в съответствие с правилата за изпълнението на приходите и разходите, финансирани от ЕМПМ.
                  
               
                     (7)
                  
                  
                     Съветът заявява отново решимостта си да защитава, утвърждава и зачита правата на човека, основните свободи и демократичните принципи, както и да укрепва принципите на правовата държава и доброто управление в съответствие с Устава на Организацията на обединените нации, Всеобщата декларация за правата на човека и международното право, по-специално международното право в областта на правата на човека и международното хуманитарно право,
                  
               ПРИЕ НАСТОЯЩОТО РЕШЕНИЕ:
         
            Член 1
            Създаване, цели, обхват и продължителност
            
               1.   Създава се мярка за помощ под формата на обща програма за подкрепа на Африканския съюз (АС), която да бъде финансирана по линия на Европейския механизъм за подкрепа на мира (ЕМПМ) (наричана по-долу „мярката за помощ“). С мярката за помощ се финансират действия, одобрени от Комитета по политика и сигурност (КПС) до 31 декември 2024 г.
            
            
               2.   Общите цели на мярката за помощ са да се намалят честотата, продължителността и интензивността на ожесточените конфликти в Африка и да се засили ролята на АС по отношение на мира и сигурността на африканския континент. Конкретната цел на мярката за помощ е да се подобри управлението на конфликти чрез разполагането на военни компоненти на мироопазващите операции от Комисията на АС и африканските регионални организации.
            
            
               3.   За постигането на целите, предвидени в параграф 2 от настоящия член, с мярката за помощ се финансират военните аспекти на ръководени от африканските държави мироопазващи операции, възложени или разрешени от Съвета за мир и сигурност на АС, включително, но не само следните дейности:
               
                           а)
                        
                        
                           покриване на разходите, свързани с персонала (приблизително 40 % от общата референтна сума), като дневни надбавки и надбавки за военния персонал, командировъчни за военни офицери в щаба на мисията, операции за евакуация на пострадали, обезщетение при смърт и инвалидност, дажби, транспортни и пътни разходи, както и обучение на военен персонал;
                        
                     
                           б)
                        
                        
                           предоставяне и модернизиране на оборудване и предоставяне на услуги (приблизително 35 % от общата референтна сума), като индивидуално оборудване за войници, медицински консумативи, превозни средства, гориво и поддръжка на превозни средства, комуникационни устройства и услуги, ИТ технологии и услуги, инфраструктура и услуги за командване и контрол, и друго оборудване, с изключение на оборудването или платформите, посочени в член 5, параграф 3 от Решение (ОВППС) 2021/509;
                        
                     
                           в)
                        
                        
                           извършване на строителни работи (приблизително 25 % от общата референтна сума), като изграждане и възстановяване на военни казарми, съоръжения за обучение и медицински съоръжения.
                        
                     
            
               4.   Срокът на действие на мярката за помощ е 72 месеца, считано от 1 януари 2022 г.
            
         
         
            Член 2
            Одобряване на подкрепата за действия по мярката за помощ
            
               1.   В съответствие с член 59, параграф 7 от Решение (ОВППС) 2021/509 подкрепата за всички действия по мярката за помощ се предшества от искане от страна на Комисията на АС в качеството ѝ на бенефициер на мярката за помощ (наричана по-долу „бенефициерът“).
            
            
               2.   След искане по параграф 1 от настоящия член върховният представител на Съюза по въпросите на външните работи и политиката на сигурност (наричан по-долу „върховният представител“), след консултация с администратора за мерките за помощ, назначен съгласно Решение (ОВППС) 2021/509 (наричан по-долу „администраторът за мерките за помощ“), по въпросите, свързани с финансовото изпълнение, представя препоръка за разглеждане и одобрение от КПС, в която се описва предложената подкрепа, включително нейният бюджет, субектът или субектите, избрани измежду изброените в член 5, параграф 2 от настоящото решение, които да изпълняват предложената подкрепа, както и съображения във връзка с чувствителността на конфликта и анализи на риска, както и мерките за мониторинг и контрол, посочени в член 6 от настоящото решение, ако е необходимо.
            
         
         
            Член 3
            Финансови договорености
            
               1.   Референтната сума, предназначена за покриване на разходите, свързани с мярката за помощ, е 600 000 000 EUR.
            
            
               2.   Управлението на всички разходи се извършва в съответствие с Решение (ОВППС) 2021/509 и с правилата за изпълнението на приходите и разходите, финансирани по ЕМПМ.
            
         
         
            Член 4
            Договорености с бенефициера
            
               1.   Върховният представител сключва необходимите договорености с бенефициера, за да се гарантира, че той спазва изискванията и условията, установени с настоящото решение и от КПС в контекста на одобрението на подкрепата за действия по мярката за помощ, като условие за предоставянето на подкрепа по мярката за помощ.
            
            
               2.   Договореностите, посочени в параграф 1, включват разпоредби, задължаващи бенефициера да гарантира:
               
                           а)
                        
                        
                           спазване на съответното международно право, по-специално на международното право в областта на правата на човека и международното хуманитарно право;
                        
                     
                           б)
                        
                        
                           правилно и ефикасно използване на активите, предоставени по мярката за помощ, за целите, за които са предоставени;
                        
                     
                           в)
                        
                        
                           достатъчна поддръжка на активите, предоставени по мярката за помощ, за да се гарантират тяхната използваемост и оперативна наличност през целия срок на експлоатация;
                        
                     
                           г)
                        
                        
                           че предоставените по мярката за помощ активи няма да бъдат изгубени или прехвърлени без съгласието на Комитета на механизма, създаден съгласно Решение (ОВППС) 2021/509, в полза на лица или образувания, различни от посочените в тези договорености, в края на техния срок на експлоатация.
                        
                     
            
               3.   Договореностите, посочени в параграф 1, включват разпоредби относно спирането и прекратяването на подкрепата по мярката за помощ, в случай че се установи, че бенефициерът е нарушил задълженията, предвидени в параграф 2.
            
         
         
            Член 5
            Прилагане
            
               1.   Върховният представител отговаря за осигуряване на прилагането на настоящото решение в съответствие с Решение (ОВППС) 2021/509 и с правилата за изпълнението на приходите и разходите, финансирани по ЕМПМ, и съгласувано с интегрираната методологична рамка за оценяване и определяне на необходимите мерки и на контрол по отношение на мерките за помощ по ЕМПМ.
            
            
               2.   Действията по мярката за помощ, посочени в член 2, могат да бъдат изцяло или частично изпълнявани от следните субекти, като изпълнители или чрез безвъзмездни средства, които се отпускат без покана за представяне на предложения:
               
                           а)
                        
                        
                           Комисията на АС,
                        
                     
                           б)
                        
                        
                           Съюза на арабския Магреб,
                        
                     
                           в)
                        
                        
                           Общността на държавите от Сахел-Сахарския регион,
                        
                     
                           г)
                        
                        
                           Общия пазар за Източна и Южна Африка,
                        
                     
                           д)
                        
                        
                           Източноафриканската общност,
                        
                     
                           е)
                        
                        
                           Източноафриканските резервни сили,
                        
                     
                           ж)
                        
                        
                           Икономическата общност на държавите от Централна Африка,
                        
                     
                           з)
                        
                        
                           Икономическата общност на западноафриканските държави,
                        
                     
                           и)
                        
                        
                           Междуправителствения орган за развитие,
                        
                     
                           й)
                        
                        
                           Регионалния капацитет на Северна Африка,
                        
                     
                           к)
                        
                        
                           Южноафриканската общност за развитие,
                        
                     
                           л)
                        
                        
                           Г-5 от Сахел,
                        
                     
                           м)
                        
                        
                           Комисията за басейна на езерото Чад,
                        
                     
                           н)
                        
                        
                           Службата на върховния комисар по правата на човека на Оранизацията на обединените нации (ООН),
                        
                     
                           о)
                        
                        
                           Секретариата на ООН,
                        
                     
                           п)
                        
                        
                           Службата на ООН за обслужване на проекти,
                        
                     
                           р)
                        
                        
                           Службата на ООН за подкрепа в Сомалия,
                        
                     
                           с)
                        
                        
                           министерствата на държавите членки, държавните ведомства или други публичноправни органи и агенции, или частноправни органи със задължение за обществена услуга, посочени в приложението, доколкото последните разполагат с подходящи финансови гаранции.
                        
                     
            
               3.   Администраторът за мерките за помощ потвърждава способността на конкретен субект да изпълни дадено действие или част от него преди одобрението на подкрепата за действието от страна на КПС.
            
         
         
            Член 6
            Мониторинг, оценка и контрол
            
               1.   Мерките за мониторинга, оценката и контрола на действията по мярката за помощ се установяват, като се осигурява съгласуваност с интегрираната методологична рамка за оценяване и определяне на необходимите мерки и на контрол по отношение на мерките за помощ по ЕМПМ.
            
            
               2.   Мерките, посочени в параграф 1, служат по-специално за гарантиране на спазването на международното право в областта на правата на човека и международното хуманитарно право от страна на бенефициера и на всички други субекти, които се ползват пряко от подкрепа по мярката за помощ, както и спазването от страна на бенефициера на всякакви други ангажименти и задължения, установени съгласно договореностите, посочени в член 4.
            
            
               3.   В зависимост от одобрената подкрепа за действие по мярката за помощ, мерките, посочени в параграф 1, могат да включват мониторинг на напредъка по отношение на условията и референтните показатели, договорени с бенефициера; установяване и мониторинг на рамки за спазване на международното право в областта на правата на човека и международното хуманитарно право и на изисквания за надлежна проверка; контрол след доставянето на активите, за да се гарантира подходящо използване и избягване на отклоняването; както и набелязване на стратегии за прекратяване на участието и за излизане.
            
         
         
            Член 7
            Докладване
            В периода на изпълнение върховният представител представя на КПС шестмесечни доклади за изпълнението на мярката за помощ в съответствие с член 63 от Решение (ОВППС) 2021/509. Администраторът за мерките за помощ информира редовно Комитета на механизма, създаден с Решение (ОВППС) 2021/509, относно изпълнението на приходите и разходите в съответствие с член 38 от посоченото решение, включително като предоставя информация за участващите доставчици и подизпълнители.
         
         
            Член 8
            Спиране и прекратяване
            
               1.   В съответствие с член 64 от Решение (ОВППС) 2021/509 КПС може да реши да спре или прекрати подкрепата за действия по мярката за помощ или да спре изпълнението на цялата мярка за помощ по искане на държава членка или на върховния представител в следните случаи:
               
                           а)
                        
                        
                           ако бенефициерът е в нарушение на задълженията си по международното право, по-специално в областта на правата на човека и международното хуманитарно право, или ако не изпълнява ангажиментите, поети съгласно договореностите, посочени в член 4;
                        
                     
                           б)
                        
                        
                           ако действието на договор с изпълнител е било спряно или прекратено вследствие на нарушение на неговите задължения по договора;
                        
                     
                           в)
                        
                        
                           ако ситуацията в географския район, която поражда загриженост, вече не позволява мярката да бъде изпълнена при осигуряване на достатъчно гаранции;
                        
                     
                           г)
                        
                        
                           ако продължаването на мярката вече не изпълнява целите си или вече не е в интерес на Съюза.
                        
                     В неотложни и извънредни случаи върховният представител може да спре, изцяло или частично, изпълнението на мярката за помощ до приемане на решение на КПС.
            
            
               2.   КПС може да препоръча на Съвета да прекрати мярката за помощ.
            
         
         
            Член 9
            Съгласуваност на действията на Съюза
            В съответствие с член 8 от Решение (ОВППС) 2021/509 се осигурява съгласуваност между действията по мярката за помощ и другите действия в областта на общата външна политика и политика на сигурност и мерките по инструментите в други области на външната дейност на Съюза, както и другите политики на Съюза, включително интегрирания подход към външните конфликти и кризи.
         
         
            Член 10
            Влизане в сила
            Настоящото решение влиза в сила в деня на приемането му.
            Прилага се от 1 януари 2022 г.
         
         
            Съставено в Брюксел на 21 април 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  Решение (ОВППС) 2021/509 на Съвета от 22 март 2021 г. за създаване на Европейски механизъм за подкрепа на мира и за отмяна на Решение (ОВППС) 2015/528 (ОВ L 102, 24.3.2021 г., стр. 14).
         
            (2)  Решение (ЕС) 2021/1210 на Съвета от 22 юли 2021 г. относно мярка за помощ под формата на обща програма за подкрепа на Африканския съюз по линия на Европейския механизъм за подкрепа на мира през 2021 г. (ОВ L 263, 23.7.2021 г., стр. 7).
      
      
         
            ПРИЛОЖЕНИЕ
            Списък на министерствата на държавите членки, държавните ведомства и другите публичноправни органи и агенции и частноправните органи със задължение за обществена услуга, разполагащи с подходящи финансови гаранции, които могат изцяло или частично да изпълняват действия по мярката за помощ (1):
            
                        —
                     
                     
                        Deutsche Gesellschaft für Internationale Zusammenarbeit
                     
                  
                        —
                     
                     
                        Expertise France
                     
                  
               (1)  Този списък се отнася единствено до мярката за помощ, създадена с настоящото решение, и не изключва възможността други субекти да бъдат определени за бъдещи мерки за помощ, включително тези под формата на обща програма.